
Η ιχθυοκαλλιέργεια στο Νομό Θεσπρωτίας αποτελεί την μεγαλύτερη πρωτογενή παραγωγική διαδικασία και κατά κύριο λόγο εξάγεται σε χώρες της Ευρωπαϊκής Ένωσης, αλλά και σε τρίτες χώρες.

Στο Νομό Θεσπρωτίας δραστηριοποιούνται 28 επιχειρήσεις ιχθυοκαλλιέργειας με τη μορφή Ο.Ε. ή κυρίως Α.Ε.

Συνολικά παράγονται ετησίως 12.000 τόνοι ψάρια με τζίρο που ξεπερνά τα 60 εκατομμύρια ευρώ.

Οι ρυθμοί δε ανάπτυξης, τόσο σε τοπικό όσο και σε πανελλαδικό επίπεδο κυμαίνονται στο 8% ετησίως, πράγμα που σημαίνει σημαντική αύξηση της παραγωγής ανά πενταετία.

Αυτό έχει όχι μόνο θετικές αλλά και αρνητικές επιπτώσεις στον κλάδο της ιχθυοκαλλιέργειας.

Στη σημερινή εκδήλωση θα ήθελα να αναφερθώ κυρίως σε αυτά που προκύπτουν ως προς την εξαγωγική δραστηριότητα

Πριν από μια περίπου δεκαετία ο κλάδος της ιχθυοκαλλιέργειας στη Θεσπρωτία δεν παρήγαγε περισσότερους από τρεις χιλιάδες τόνους ετησίως. Αυτό έδινε τη δυνατότητα κυρίως στις μικρές και μεσαίες εταιρείες του κλάδου να μπορούν με σχετική άνεση να διακινούν το παραγόμενο προϊόν λόγω και της αυξημένης ζήτησης που υπήρχε.

Στην τελευταία διετία όμως με την συνεχή αυξητική τάση της παραγωγικής δραστηριότητας τα προβλήματα διάθεσης ολοένα οξύνονται λόγω της αδυναμίας των επιχειρήσεων να βρίσκουν αγορές στο εξωτερικό αλλά και ασφαλείς τρόπους διάθεσης του προϊόντος.

Εκ της ανάγκης αυτής λοιπόν οι επιχειρήσεις και μέσω του συλλόγου ιχθυοκαλλιεργητών Θεσπρωτίας, έκαναν κάποια πρώτα βήματα για τη βελτίωση της θέσης τους στην εξαγωγική αγορά.

1. Έκδοση Συγκεντρωτικού φυλλαδίου σε δύο γλώσσες (Αγγλικά – Ιταλικά) με όλες τις μονάδες ιχθυοκαλλιέργειας, την παραγωγή, τα είδη των ψαριών, διευθύνσεις και τηλέφωνα επικοινωνίας ώστε οι άμεσα ενδιαφερόμενοι έμποροι να έρχονται απευθείας σε επαφή με τους παραγωγούς.

2. Συμμετοχή και μέσω του επιμελητηρίου Θεσπρωτίας σε εμπορικές αποστολές κυρίως σε χώρες στις οποίες μέχρι πρόσφατα δεν είχαμε εμπορική παρουσία.

3. Αποστολή επιχειρηματικής αποστολής και ενημερωτικού υλικού και συνεργασία με ομοειδής επιχειρήσεις στην Ισπανία όπου υπάρχει η μεγαλύτερη ιχθυόσκαλα της Ευρώπης.

4. Αποστολές παραγόμενου προϊόντος με σήμανση Νομού Θεσπρωτίας κυρίως στις ιχθυόσκαλες της Ιταλίας για μεγαλύτερη γνωστοποίηση της ποιοτικής παραγωγής του Νομού (φρέσκο σε σχέση με άλλες περιοχές ή χώρες όπως Τουρκία), σύγκριση με αντίστοιχα  ψάρια ιταλικής ιχθυοκαλλιέργειας.

5. Ανάρτηση διευθύνσεων και μονάδων στο διαδίκτυο μαζί με μια σειρά φωτογραφιών και βίντεο και άλλων στοιχείων για τις μονάδες του νομού.

6. Εκσυγχρονισμός διαθέσιμου προϊόντος με τη δημιουργία σύγχρονου συσκευαστηρίου και σταθμών συγκέντρωσης του τελικού προϊόντος.

Παρά τα σημαντικά βήματα που έχουν γίνει για την ενίσχυση του εξαγωγικού εμπορίου είναι φανερές οι ελλείψεις και οι αδυναμίες που υπάρχουν στον κλάδο κατά κύριο λόγω του ότι οι περισσότερες επιχειρήσεις είναι μικρού και μεσαίου μεγέθους και δε μπορούν ξεχωριστά η κάθε μία να ανταποκριθεί στις σύγχρονες ανάγκες των αγορών. 

Χαρακτηριστικό παράδειγμα αποτελεί η Διεθνής Έκθεση Βρυξελλών όπου συγκεντρώνεται κάθε χρόνο πανευρωπαϊκά όλο το εμπόριο της ιχθυοκαλλιέργειας το οποίο κοστίζει πάνω από 20.000 ευρώ, γεγονός που καθιστά απαγορευτική τη συμμετοχή κάθε μικρής επιχείρησης. Από την άλλη η συμμετοχή σε μία τόσο σημαντική εμπορική έκθεση θα αποτελούσε μια μεγάλη δεξαμενή άντλησης νέων εμπόρων και αγορών από χώρες που δεν έχουμε ακόμα δραστηριοποιηθεί.

Τέτοιου είδους αλλά και άλλες παρεμβάσεις δράσεις μέσω του ΣΕΒΕ και του Επιμελητηρίου Θεσπρωτίας πιστεύω ότι θα δώσουν ώθηση στον τομέα των εξαγωγών του κλάδου μας και στο νομό Θεσπρωτίας.

Σημαντική θα ήταν η διοργάνωση σε επίπεδο περιφέρειας Ηπείρου, μια που επιχειρήσεις ιχθυοκαλλιέργειας υπάρχουν  στους νομούς Θεσπρωτίας, Άρτας και Πρέβεζας, μιας ημερίδας σε κλαδικό επίπεδο με πρόσκληση εμπορικών εταιρειών μέσω των αντίστοιχων περιφερειών από Ιταλία, Γαλλία και Ισπανία ώστε να αποκτήσουν προσωπική αντίληψη των επιχειρήσεων, της παραγωγικής διαδικασίας, των εκτρεφόμενων ειδών, αλλά και των σύγχρονων μεθόδων εξαλίευσης, συσκευασίας και τυποποίησης ώστε να διαπιστώσουν την πραγματική ανταγωνιστικότητα των προϊόντων μας όχι μόνο λόγω της τιμής τους αλλά κυρίως λόγω της υψηλής ποιότητας τους και της αξιοπιστίας των εταιρειών μας.

